ರಾತ್ರಿ 8ಕ್ಕೆ ಚೆಕ್‍ಔಟ್ ಮಾಡದ ದಂಪತಿ – ಬಾಗಿಲು ತೆಗೆದು ಬೆಚ್ಚಿದ ಸಿಬ್ಬಂದಿ

– ಏಳು ಗಂಟೆಗೆ ರೂಂ ಖಾಲಿ ಮಾಡೋದಾಗಿ ಹೇಳಿದ್ದ ದಂಪತಿ

ಕೋಲ್ಕತ್ತಾ: ಹೋಟೆಲ್ ನಲ್ಲಿ ಮಹಿಳೆ ಕೊಲೆ ನಡೆದಿರುವ ಘಟನೆ ಕೋಲ್ಕತ್ತಾದ ನ್ಯೂಟೌನ್ ನಲ್ಲಿ ನಡೆದಿದೆ. ಆರತಕ್ಷಗೆ ಬಂದಿರೋದಾಗಿ ಹೇಳಿ ದಂಪತಿ ಹೋಟೆಲ್ ನಲ್ಲಿ ಬಾಡಿಗೆ ರೂಂ ಪಡೆದುಕೊಂಡಿದ್ದರು.

ಮಂಗಳವಾದ ಮಧ್ಯಾಹ್ನದ ವೇಳೆ ಹೋಟೆಲ್ ಗೆ ಬಂದಿದ್ದ ದಂಪತಿ ಅಡ್ವಾನ್ಸ್ ಹಣ ನೀಡಿ ಕೋಣೆ ಬುಕ್ ಮಾಡಿದ್ದರು. ಸಂಜೆ ಏಳು ಗಂಟೆಗೆ ರೂಂ ಖಾಲಿ ಮಾಡೋದಾಗಿ ಸಹ ಹೇಳಿದ್ದರು. ರಾತ್ರಿ ಎಂಟು ಗಂಟೆಯಾದ್ರೂ ರೂಂ ಖಾಲಿ ಮಾಡದಿದ್ದಾಗ ಸಿಬ್ಬಂದಿ ಲ್ಯಾಂಡ್‍ಲೈನ್ ಗೆ ಫೋನ್ ಮಾಡಿದ್ದಾರೆ. ಕರೆ ಸ್ವೀಕರಿಸಿದ ಹಿನ್ನೆಲೆ ರೂಂ ಬಾಗಿಲು ತಟ್ಟಿದ್ದಾರೆ. ಕೋಣೆಯೊಳಗೆ ಟಿವಿ ಸೌಂಡ್ ಹೆಚ್ಚು ಮಾಡಿದ್ದರಿಂದ ನಕಲಿ ಕೀ ಬಳಸಿ ಬಾಗಿಲು ತೆಗೆದಿದ್ದಾರೆ.

ಬೆಡ್ ಮಹಿಳೆಯ ಶವ ಸಿಕ್ಕಿದೆ. ಮಹಿಳೆಯ ಕತ್ತು ಮತ್ತು ಇನ್ನಿತರ ಭಾಗಗಳಲ್ಲಿ ಚಾಕುವಿನಿಂದ ಇರಿಯಲಾಗಿತ್ತು. ಹೋಟೆಲ್ ಸಿಬ್ಬಂದಿ ಪೊಲೀಸರಿಗೆ ಕರೆ ಮಾಡಿ ಮಾಹಿತಿ ನೀಡಿದ್ದಾರೆ. ಸ್ಥಳಕ್ಕಾಗಮಿಸಿದ ಪೊಲೀಸರು ಶವವನ್ನ ಸಾರ್ವಜನಿಕ ಆಸ್ಪತ್ರೆಯಲ್ಲಿರಿಸಿದ್ದಾರೆ.

ರೂಂ ನೀಡುವ ವೇಳೆ ಹೋಟೆಲ್ ಸಿಬ್ಬಂದಿ ಇಬ್ಬರ ಗುರುತಿನ ಚೀಟಿಯ ಜೆರಾಕ್ಷ್ ಪಡೆದುಕೊಂಡಿದ್ದರು. ಗುರುತಿನ ಚೀಟಿ ಪ್ರಕಾರ ಇಬ್ಬರು ಪಶ್ವಿಮ ಮಿಡ್ನಾಪುರದ ನಿವಾಸಿಗಳೆಂದು ತಿಳಿದು ಬಂದಿದೆ. ಅಮಿತ್ ಘೋಷ್ ಮತ್ತು ಚುಮಕಿ ರೂಂ ಪಡೆದು ಸಂಜೆ ಏಳು ಗಂಟೆಗೆ ಹೊರಡೋದಾಗಿ ಹೇಳಿದ್ದರು. ಕೆಲ ಸಮಯದ ಬಳಿಕ ಹೊರ ಬಂದಿದ್ದ ಅಮಿತ್ ಸಹ ಇದೇ ಮಾತನ್ನ ಹೇಳಿ ಹೋಟೆಲ್ ನಿಂದ ಹೊರ ಹೋಗಿದ್ದನು. ಇದೀಗ ಪ್ರಕರಣ ದಾಖಲಿಸಿಕೊಂಡಿರುವ ಪೊಲೀಸರು ತನಿಖೆ ನಡೆಸುತ್ತಿದ್ದಾರೆ.